Zuma nou na Grondwethof oor DownerAdv. Billy Downer tydens een van oudpres. Jacob Zuma se vorige hofverskynings. (Foto: AFP) In nog ŉ desperate poging om van adv. Billy Downer ontslae te raak gaan oudpres. Jacob Zuma hom nou tot die Konstitusionele Hof wend. Zuma probeer nou al sedert Oktober verlede jaar om Downer as die aanklaer in die korrupsiesaak teen hom te laat verwyder. In sy mees onlangse nederlaag het die appèlhof sy aansoek in Maart van die hand gewys en gesê daar is geen redelike vooruitsig dat die aansoek sal slaag nie. Zuma beskuldig Downer van vooroordeel. “Ons het bevestiging van Zuma se regspan gekry dat hulle ŉ aansoek direk by die Grondwethof ingedien het om teen die appèlhof se uitspraak te appelleer,” het die Zuma Stigting Saterdag in ŉ verklaring gesê. “Ons kan ook bevestig dat hy nié Maandag 17 Oktober in die hof teenwoordig sal wees nie.” Zuma en die wapenvervaardiger Thales se saak kom Maandag weer in die hooggeregshof in KwaZulu-Natal voor. Die saak sloer nou al 20 jaar en sal waarskynlik wéér Maandag uitgestel word, aangesien die hof sal moet wag vir ŉ uitspraak van die Konstitusionele hof oor die appѐlaansoek. Zuma kla Downer en die joernalis Caren Maughan boonop privaat aan vir die oortreding van die Wet op die Nasionale Vervolgingsgesag (NVG). Die saak is Maandag uitgestel.